
Zadeva:  Pojasnilo tretjega odstavka 97. člena ZSTSPJS v primeru premestitev javnih
uslužbencev in napredovanja v višji naziv


Ministrstvo za javno upravo je prejelo več vprašanj glede določitve plačnega razreda javnega uslužbenca v primeru premestitev in napredovanja v višji naziv, zato vam v nadaljevanju podajamo naslednja pojasnila: 

Tretji odstavek 97. člena Zakona o skupnih temeljih sistema plač v javnem sektorju (Uradni list RS, št. 95/24; v nadaljevanju: ZSTSPJS) določa, da se plačni razredi, pridobljeni s prevedbo ali korekcijo, ki presegajo izhodiščni plačni razred, delovnega mesta ali naziva, štejejo za napredovanje. Za napredovanje se štejejo tudi plačni razredi, pridobljeni s prevedbo ali korekcijo, ki presegajo končni plačni razred delovnega mesta ali naziva. Časovno obdobje za napredovanje se z višjo uvrstitvijo na podlagi prevedbe ali korekcije ne prekine. Za prenos plačnih razredov iz tega odstavka ne velja sedmi odstavek 17. člena v primeru, ko se javni uslužbenec premesti ali sklene pogodbo o zaposlitvi za drugo delovno mesto v istem ali nižjem tarifnem razredu, če je to delovno mesto v isti plačni podskupini ali gre za sorodno oziroma istovrstno delovnemu mestu v drugi plačni podskupini. V primeru napredovanja v višji naziv na istem delovnem mestu za plačne razrede iz tega odstavka ne velja omejitev iz drugega odstavka 20. člena tega zakona.

V primeru, ko se javni uslužbenec premesti ali sklene pogodbo o zaposlitvi za delovno mesto v istem ali nižjem tarifnem razredu, za plačne razrede, pridobljene s prevedbo ali korekcijo, ne velja omejitev končnega plačnega razreda delovnega mesta ali naziva iz sedmega odstavka 17. člena ZSTSPJS, pod pogojem, da sta delovni mesti v isti plačni podskupini ali da gre za sorodni oziroma istovrstni delovni mesti. 

V primeru napredovanja v višji naziv na istem delovnem mestu za plačne razrede, pridobljene s prevedbo ali korekcijo, ne velja omejitev končnega plačnega razreda delovnega mesta ali naziva iz drugega odstavka 20. člena ZSTSPJS.

Za plačne razrede, pridobljene s prevedbo ali korekcijo, ki presegajo izhodiščni oz. končni plačni razred delovnega mesta ali naziva, torej ne velja omejitev končnega plačnega razreda delovnega mesta ali naziva. 

Ne glede na navedeno pa je po našem mnenju treba določbo tretjega odstavka 97. člena ZSTSPJS razumeti tako, da je s prenosom teh plačnih razredov na drugo delovno mesto po pravilih iz 17. člena ZSTSPJS ali ob napredovanju v višji naziv na istem delovnem mestu v skladu z 20. členom ZSTSPJS možno doseči največ toliko plačnih razredov, kolikor jih je bilo na tem delovnem mestu oziroma v nazivu možno doseči s prevedbo ali korekcijo. Določba tretjega odstavka 97. člena ZSTSPJS namreč določa izjemo od pravila, da javnega uslužbenca ni mogoče uvrstiti v višji plačni razred, kot znaša končni plačni razred delovnega mesta oziroma naziva iz 17. oziroma 20. člena ZSTSPJS. Navedenega pa ni mogoče razumeti na način, da omejitve plačnega razreda na delovnem mestu oziroma nazivu sploh ni, ampak tako, da na delovnem mestu oziroma nazivu ni mogoče preseči najvišjega plačnega razreda, ki ga je bilo s prevedbo ali korekcijo možno pridobiti v posameznem nazivu oz. na delovnem mestu. 

Na delovnih mestih npr. Podsekretar, Področni podsekretar, Sekretar in Področni sekretar je javni uslužbenec, ki je bil uvrščen v končni plačni razred delovnega mesta, s prevedbo dobil 14 plačnih razredov napredovanj. V primeru prenosa plačnih razredov z drugega delovnega mesta na našteta delovna mesta in v primeru napredovanja v višji naziv na delovnih mestih Podsekretar in Sekretar javni uslužbenci ne morejo biti uvrščeni več kot 14 plačnih razredov nad izhodiščni plačni razred delovnega mesta. 


Ministrstva prosimo, da s tem dopisom seznanite proračunske uporabnike iz vaše pristojnosti.



S spoštovanjem,

                                                                                                          Mojca Ramšak Pešec
                                                                                                            državna sekretarka

